4จีดันรายได้รัฐบาลเกินเป้า
รายได้ประมูลคลื่นโทรศัพท์ 4 จี ดันรายได้รัฐบาลไตรมาสแรกสูงกว่าเป้าหมาย 5.6 หมื่นล้านบาท
15 ม.ค. 2559

รายได้ประมูลคลื่นโทรศัพท์ 4 จี ดันรายได้รัฐบาลไตรมาสแรกสูงกว่าเป้าหมาย 5.6 หมื่นล้านบาท
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่าผลการจัดเก็บรายได้รัฐบาลสุทธิในช่วงไตรมาสแรกของปีงบประมาณ 2559 จัดเก็บได้ 5.81 แสนล้านบาทสูงกว่าเป้าหมาย 6.45 หมื่นล้านบาท หรือ 12.5% และสูงกว่าช่วงเดียวกันปีที่แล้ว14.6% โดยการจัดเก็บรายได้ของหน่วยงานอื่นเกินเป้าหมาย 5.6 หมื่นล้านบาท  เป็นผลจากการนำส่งรายได้จากการประมูลใบอนุญาตให้ใช้คลื่นความถี่ย่าน 1800 MHz (4G) 
นายกฤษฎา กล่าวว่า การจัดเก็บรายได้ของ 3 กรมจัดเก็บภาษีสังกัดกระทรวงการคลัง และการนำส่งรายได้พิเศษในเดือนธันวาคม 2558 ที่สูงกว่าประมาณการ รวมทั้งภาษีมูลค่าเพิ่มจากการบริโภค  ในประเทศที่ขยายตัวอย่างต่อเนื่อง เป็นผลมาจากการดำเนินมาตรการกระตุ้นเศรษฐกิจของรัฐบาลในช่วงที่ผ่านมาเป็นปัจจัยสนับสนุนให้การจัดเก็บรายได้รัฐบาลสุทธิในช่วงไตรมาสแรกของปีงบประมาณ 2559 สูงกว่าเป้าหมายสำหรับในช่วงที่เหลือของปีงบประมาณ 2559 คาดว่าการจัดเก็บรายได้รัฐบาลจะเป็นไปตามภาวะเศรษฐกิจที่มีแนวโน้มดีขึ้น